Брастаўчане пачалі дамашнюю сустрэчу вельмі актыўна, і на працягу трох мінут Арцём Мілеўскі і Аляксей Гаўрыловіч мелі цудоўныя магчымасці адкрыць лік, але двойчы бліскуча згуляў галкіпер гасцей Андрэй Гарбуноў. Аднак на 7-й мінуце і ён аказаўся бяссільны, калі на ўдарнай пазіцыі апынуўся Павел Няхайчык і паразіў вароты мінчан. Прапусціўшы гол, яны не рассыпаліся і здолелі арганізаваць контргульню. Настойлівасць падапечных Сяргея Гурэнкі была ўзнагароджана - за дзве мінуты да перапынку Уладзімір Хвашчынскі аднавіў парытэт - 1:1. Пасля перапынку гульня ішла на сустрэчных курсах з узаемнымі шанцамі на поспех, але рэзультат не змяніўся.